ธปท.เผยศก.ไทยแกร่งความเชื่อมั่นนักลงทุนยังสูง
ธปท.เผยภาวะเศรษฐกิจเดือนธ.ค.ปีที่ผ่านมาขยายตัวได้ตามการขยายตัวของภาคส่งออก และการท่องเที่ยว ส่วนอุปสงค์และการลงทุนในประเทศยังชะลอลง แต่แนวโน้มปีนีเติบโตได้ดี
31 ม.ค. 2554

ธปท.เผยภาวะเศรษฐกิจเดือนธ.ค.ปีที่ผ่านมาขยายตัวได้ตามการขยายตัวของภาคส่งออก และการท่องเที่ยว ส่วนอุปสงค์และการลงทุนในประเทศยังชะลอลง แต่แนวโน้มปีนีเติบโตได้ดี 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) กล่าวว่า ภาวะเศรษฐกิจในเดือนธ.ค. 2554 ที่ผ่านยังขยายตัวได้ต่อเนื่อง ตามปัจจัยของภาคส่งออกและการท่องเที่ยวที่ยังขยายตัวได้ดีเป็นสำคัญ โดยเดือนนี้ส่งออกมีมูลค่า 1.72 หมื่นล้านเหรียญสหรัฐหรือขยายตัวได้ 18.6% ขยายตัวดีในทุกหมวด ส่วนการท่องเที่ยวขยายตัวสูงเป็นประวัติการณ์ มีจำนวนนักท่องเที่ยวเข้ามามากถึง 1.84 ล้านคน ขยายตัวถึง 9.2% โดยเฉพาะนักท่องเที่ยวที่มาจากประเทศจีน เอเยใต้ และรัสเซีย มีอัตราการเข้าพัก 58.2% 
ทั้งนี้ การขยายตัวของอุปสงค์ในประเทศที่ชะลอลง อยู่ที่ 3.8% จาก 4.5% เป็นแนวโน้มปกติ เพราะฐานปีก่อนค่อนข้างสูง แต่โดยรวมแล้วองค์ประกอบยังดี มีแนวโน้มที่จะขยายตัวได้ดีในปีนี้ คาดว่าขยายตัวของอุปสงค์น่าจะโตได้ระดับเดียวกับอัตราการเจริญเติบโตทางเศรษฐกิจ(จีดีพี)ที่ระดับ 3-4% หรือมากกว่าจีดีพีเล็กน้อย เนื่องจากมีปัจจัยสนับสนุนการใช้จ่ายของภาคครัวเรือน อาทิ รายได้เกษตรอยู่ในเกณฑ์ดี อัตราการว่างงานต่ำ และสินเชื่อเพื่อการบริโภคขยายตัวสูงต่อเนื่อง เช่นเดียวกับการลงทุนที่ชะลอลง จาก 15.5% เหลือ 11% ก็น่าจะเป็นเรื่องชั่วคราว เพราะยังมีปัจจัยเอื้อให้ขยายตัวได้ต่อเนื่อง ไม่ว่าจะเป็นการใช้กำลังการผลิตที่สูงในหลายภาคอุตสาหกรรม ความเชื่อมั่นภาคธุรกิจอยู่ในเกณฑ์ดี ภาวะการเงินยังผ่อนคลายดอกเบี้ยยังอยู่ในระดับต่ำ 
“สถานการณ์เศรษฐกิจโดยรวมยังขยายตัวได้ดี แม้เดือนนี้อุปสงค์ในประเทศและการลงทุนจะลดลงบ้าง แต่ความเชื่อมั่นของผู้บริโภคและนักลงทุนยังอยู่ในระดับที่สูง ทำให้แนวโน้มการขยายตัวในปีนี้ยังดี” นายเมธีสุภาพงษ์กล่าว